Ezt a könyvet szüleimnek,
Ronald és Sarah Marie Klinglernek ajánlom,
akik még mindig utat mutatnak a gyönyörű
Akasa-birodalomból.

Köszönetnyilvánítás

Mélységes szeretettel fejezem ki hálámat családtagjaim – Benjamin Earl Taylor Jr., Sharon Klingler, Vica Taylor és Ethan Taylor, Jenyaa Taylor és Ashley Taylor, Devin Staurbringer, Yvonne Taylor, valamint Kevin és Kathryn Klingler – iránt.

Nagyra becsülöm a Hay House UK páratlan csapatát, az olyan fantasztikus munkatársakat, mint Michelle Pilley, Amy Kiberd, Sandy Draper és Rachel Dodson. Nem szűnő hálával gondolok a kiadó amerikai szerkesztőségére. Csodás itt mindenki, többek közt Louise Hay, Reid Tracy, Margarete Nielsen, Christy Salinas, Shannon Godwin, Anna Almanza, Richelle Zizian, Laurel Weber, Mollie Langer, Christa Gabler, Tricia Breidenthal, Wioleta Giramek, Shay Lawry, Nicolette Young és Erin Dupree. Ott vannak még a HayHouseRadio.com® bámulatos rádiósai, akiknek szintén nagyon hálás vagyok: Diane Ray, Rachel Fernandes, Kyle Thompson, Mitch Wilson és Rocky George III. Ti vagytok a legjobbak!

Rhonda Lamvermeyer, Marilyn Verbus, Andrea Loushine és Cheri Polk – köszönöm nektek fáradhatatlan támogatásotokat!

Köszönet és hála illet benneteket is, inspiráló kollégáim: Greg Braden, John Holland, Bruce Lipton, Darren Weissman, Denise Linn, Lisa Williams, Donna Eden, David Feinstein, Peggy Rometo és Colette Baron-Reid.

Köszönet szívem családjának, Marilyn Verbusnak, Barbara Van Rensselaernek, Ed Conghanornak, Linda Smigelnek, Julianne Steinnek, Carmine és Marie Romanónak, Melissa Matouseknek, Tom és Ellie Cratsley-nek, Karen és Dennis Petcaknak, Valerie Darville-nek, Esther Jalylatie-nek, valamint Dolores, Donna, Kathy, Tara és Adam Maroonnak. Szeretlek mindannyiótokat.

És köszönet a lélekcsaládomnak, melynek tagjai Sarah Marie Klingler, Ron Klingler, Anna és Charles Salvaggio, Rudy Staurbringer, Candace Pert, Michele Jacobs, Earl Taylor, Chris Cary, Pat Davidson, Flo Bolton, Flo Becker, Tony, Raphael és Jude. Meg persze mindenkinek, akik naponta megnyitják előttem az Akasa-krónikákat. Köszönet az Isteni Tudatnak, ami ott van mindenben, és maga a szeretet.

Végül köszönetet mondok mindenkinek, akik megosztották velem gyönyörű energiájukat, és értéket hoztak az életembe. Legyen áldott az életetek, növekvő megvilágosodással és nem szűnő örömmel teljes!

Bevezetés

Számos könyvet írtak már az Akasa-krónikákról. Ennek a sorsformáló információforrásnak az értékelése ugyanolyan sokféle és változatos, mint a filozófiák és a spirituális gyakorlatok megközelítése mindenhol és mindenkor.

Az Akasa-krónikák az információ és energia vibráló tárháza, nem szűnő jelenléttel; olyan rezonanciát képviselnek, amely életünkben és a mindenségben is egyre erősödik. Ugyanúgy ott vannak a legparányibb elemi részecskében, mint a legnagyobb energiamezőben. Ők maguk az elemi részecske, az energiahullám, a tudat és az öröklét összes információja. Magukba foglalják valamennyi élet titkát: a te életedet és az enyémet; az életek teljességét az általunk ismert kezdetektől, s jóval azután is folytatódnak, miután ismerős világunk eltűnik.

Mindez roppant talányosan hangzik, holott célom épp a misztikus ködök eloszlatása. Ezotéria és praktikum egyaránt jelen van az Akasa-krónikákban, amit szinte minden törekvésünkben hasznosíthatunk.

A legtöbben arra használják, hogy megtudják, miként hatnak rájuk a múltbéli események, s ezek a hatások a jelenlegi vagy egy előző életből valók-e. Noha semmiképpen nem ez a krónikák tanulmányozásának egyedüli célja, erős késztetést érzünk a kutakodásra.

Mindannyiunkban ott él a vágy, hogy könnyítsünk nehéz körülményeinken; hogy megértsük, hogyan és miért történik, ami történik; végül pedig, hogy meggyógyulva és megerősödve jobbá és boldogabbá tegyük az életünket. Az Akasa-krónikákban őrzött információ hozzásegít mindezek megvalósulásához, ezért is nő irántuk oly számottevően az érdeklődés. Hatalmunkban áll fellapozni örök életünk feljegyzéseit, s mind a régmúltba, mind a lehetséges jövőbe betekintenünk. A múlt eseményeit megismerve olyan ismétlődéseket, mintákat fedezhetünk fel, amelyek máig éreztetik hatásukat. Azt találjuk majd, hogy előző életeink eleddig ismeretlen kapcsolatai milyen meglepően ismerősek mégis. Felismerjük a jelenlegi problémáinknak, vállalkozásainknak, gondjainknak és célkitűzéseinknek forrásait, amelyek a mai napig foglalkoztatnak bennünket.

Mindez meglehetősen sok erőt ad, mert nem csupán a szükséges információhoz jutunk hozzá, de meg is változtathatjuk a múltról szóló feljegyzéseket, s a felfedezett ismétlődésmintákat is átformálhatjuk. Jutalmul helyes döntést hozhatunk az adott helyzetben.

Merítsünk erőt a feljegyzésekből

Az Akasa-információra és -energiára nem nehéz rákapcsolódni, mert mindenütt ott vibrál körülöttünk, mi több, bennünk. Jelen van az éterben és a földi energiafajtákban, s bármikor megnyílik előttünk. Ott lakozik minden egyes lélekben, minden egyes test valamennyi sejtjében és az örök tudatban. Segítségével kifelé és befelé is elérhetünk, vissza az időben, vagy éppen előre – és mindez számottevően megváltoztatja az életünket.

Egyesek szerint a feljegyzések megnyitása bonyolult és nagy gyakorlatot igényel, holott ez sokkal egyszerűbb ennél. A könyvemben közreadott gyakorlatok és technikák mind az Akasa- krónikák megnyitását szolgálják, meghatározott módon és céllal. Konkrét módozatok és célkitűzések ezek tehát. Szorgos gyakorlással idővel elérjük, hogy fogékonyabbak leszünk a krónikákban tárolt mindennemű információval szemben. Meglepődünk majd, mennyiféle csodálatos és véletlen módon érkezik az ösztönzés és az információ.

Valószínűleg intuíciónk is kiélesedik e könyv olvasása közben. Ne csodálkozzunk, ha a szellemvilág is jelentkezik, s egyre inkább érezteti jelenlétét életünkben. Végtére is nem csak a múlt, a jelen és a lehetséges jövő egybekapcsolásáért dolgozunk, a feljegyzések földi tudást is adnak, s mennyei igazságokra is rávilágítanak. Mindez megnyitja előttünk a szellemek birodalmának energiáit, s életre szóló kapcsolatot létesíthetünk az angyalokkal, másvilági kalauzokkal és szerető szellemlényekkel, akik mindig a közelünkben vannak, és alig várják, hogy segíthessenek.

A szellemvilág szabadon jár-kel az Akasa-mezőben, készen arra, hogy kapcsolatba kerüljön velünk, ösztönzést adjon, és utat mutasson egy jobb élet felé. Valójában a nagy felfedezések, a művészet, önkifejezés és kreativitás mind a miénk lehet, ha kinyitjuk az Akasa-birodalom végtelen bölcsességének ajtaját!

Az Akasa-energiamezőre jutva megtekinthetjük és újraírhatjuk a múlt feljegyzéseit, megszabadulhatunk a jelen terhes blokkjaitól; kijavíthatjuk a rossz kapcsolati és anyagi mintákat, végül megváltoztathatjuk bizonyos ránk ártalmas dátumok és helyek történetét.

Emellett drámai változásokat észlelhetünk a jelen idejű feljegyzések természetében. Most ugyanis már tudatosan rögzítjük gondolatainkat és tetteinket, ami egész életminőségünket jobbá teszi. Ez a feljavult energiadinamika új feljegyzéseket és sokkal élhetőbb sorsot eredményez.

Ami a jövőt illeti, abba is bepillanthatunk az Akasa-krónikákban. Mivel ez a dimenzió még csak lehetőségként rezeg, a gyakorlattal megszerzett tudás segít eldönteni, mit kell tennünk, hogy elérjük célunkat. Akár be is programozhatjuk az eljövendő feljegyzésekbe a kívánt eredményeket, érzéseket és tapasztalatokat.

Csupán pár indokot említettem, miért olvassuk és aktiváljuk az Akasa-krónikákat. Ezek bölcsességgel és útmutatással szolgálnak, és erőt adnak valamennyi elhatározásunk valóra váltásához. Segítségükkel ugyanúgy megértjük a mindenség működését, mint a jelen kapcsolatainkon való munkálkodást. Kitalálhatunk valami újat, vagy vadonatúj jövőt építhetünk a segítségükkel. Bármi felől határozunk, mindig tanácsos Akasa-naplót vezetni. Végül is a megírt feljegyzésekről írva könnyebben tisztázódnak az összefüggések, és felgyorsulnak a jótékony folyamatok.

Akasa-napló

Aki olvasta a többi könyvemet, tudja, hogy előszeretettel ajánlgatom a naplót, mert kiszellőzteti érzésvilágunkat, és általa mélyebben megértjük érzelmeinket. Az Akasa-krónikák olvasásában különösen sokat segít a tapasztalatok egyszerű rögzítése, amely világossá teszi a feljegyzések üzenetét.

Először napi ténykedéseinkről és érzéseinkről ajánlatos írnunk. Elérve a 7. fejezetig, látni fogjuk, hogy immáron életünk minden egyes pillanatát tudjuk rögzíteni. Naplónkat vezetve tudatosíthatjuk önnön erőnket és annak hatásait. Mivel naponta írunk ebbe a naplóba, azt is megtanuljuk, milyen teendőket, terveket és gondokat helyezzünk előtérbe Akasa-kirándulásaink során.

Célszerű a naplót az ágyunk mellé helyezni, mert így fel tudjuk jegyezni az álmokban netalán megbúvó információt. Rendkívül hatásos technika ez az Akasa kapujának megnyitására és a felső ösztönzés fogadására.

Fókuszáljunk elalvás előtt a naplónkra, és kérjünk tőle felvilágosítást az aktuális kérdéseinkről. Amikor kreatív projekten vagy kutatáson dolgozunk, írjuk fel a lap tetejére, és várjuk a vonatkozó információt. Amennyiben valamelyik előző élet részletei érdekelnek bennünket, ezekről is kérhetünk felvilágosítást. Természetesen nincs szükség arra, hogy minden álmunk irányított legyen. A válaszok, amelyek utat mutathatnak, gyakran hívatlanul érkeznek, a mögöttes szándékból és az Akasa-krónikákkal való kapcsolódás iránti vágyból.

A könyv gyakorlatainak elvégzését követően benyomásainkat is beírhatjuk a naplóba. Amennyiben jól dolgozunk, megsokasodnak megérzéseink. Jegyezzük fel ezeket is. Fontos, hogy megbízzunk az intuíciónkban. Kísérletezzünk magából a krónikákból származó információval.

Ne hagyjuk, hogy a sokféle javasolt technika lehengereljen. Nem muszáj mindet egyszerre elsajátítani. Célul tűztem magam elé, hogy minél több gyakorlatot megismertessek az olvasókkal, azok használatát javasolva, amelyekre a legkönnyebb ráhangolódni.

Úgy vélem, az Akasa-krónikákban szinte minden benne van, csupán arról van szó, hogy ki-ki másként merít a tárolt információból. Valójában a sokévi kutakodás, melynek során a könyveimet írtam, azt sugallja, hogy az információ közvetve vagy közvetlenül, de az Akasa-birodalmon keresztül érkezik.

A feljegyzések kvantumfizikája

Évtizedek óta beszélek és írok arról, hogyan tükrözi a kvantumfizika az emberi tapasztalatot. Újra meg újra tanúja voltam, hogy a kvantumelvek az egyedi életekre és a világ egészére egyaránt vonatkoznak. Ebben az összefüggésben fontos a Heisenberg-féle határozatlansági elv, mely szerint az univerzum egyfajta hullámállapotban rezeg, ahol minden pillanatonként változhat. Ez a képlékenység – ami kihat az életminőségre most és a jövőben – ösztökélt a jelen könyv megírására. Bármelyik végkifejlet lehetősége benne van az energiamezőben, és a legkisebb változtatás drámaian más irányba fordíthatja sorsunkat. A végső megoldás visszaszerezni ama jogunkat, hogy a jelen minden egyes percében mi írhassunk a feljegyzésekbe.

Voltaképpen ez a cél sarkallt könyveim megírására. Bátorítani próbáltam az embereket, hogy vegyék kezükbe életük irányítását, és használjanak fel ehhez minden rendelkezésre álló eszközt. A kvantumfizika két alaptényezője – a tudat és az energia – az Akasa-krónikákban is rezonáló igazság, és a kvantumvilág törvényeinek e könyvben is széles terepet adunk.

Akit mélyebben érdekelnek a tudat megalkotására vonatkozó teóriák, valamint az Univerzum Törvényének egyéb részletei, annak azt ajánlom, hogy lapozza fel korábbi könyveimet – Quantum Success, Secrets of Attraction –, csakúgy, mint mások korábbi munkáit. Ha többet kíván megtudni az előző életek kiderítéséről és megváltoztatásáról, a Hidden Power of Your Past Lives című kötetet ajánlom, mivel behatóbban taglalja a témát. Ingyen CD jár hozzá az előző életekbe történő visszavezetésről és a forgatókönyv átírásáról. Noha az abban a kötetben és a CD-n található esettanulmányok részletezése különbözik a jelen könyvétől, szintén a segítségükre lehetnek. Itt említem meg, hogy a mindkét munkában megnevezett karmikus okok forrása Edgar Cayce anyaga, amit leginkább lenyűgözőnek érzek.

Akár a múlt, akár a jövő érdekel minket, az Akasa-krónikák mindkét irányban megnyitják az utat. Bátorítást kapunk bármely tervünk megvalósítására, fejleszthetjük meglévő képességeinket, és újakat is találhatunk; használhatjuk jóslásra és döntések meggyorsítására az Akasa-feljegyzéseket. Azt is hozzásegítik céljai eléréséhez, aki szerelmet vagy új lakhelyet keres. Az Akasa-bölcsesség személyessé formálja a célokat, aminek mélységes belső béke a következménye. Ha megtanuljuk, hogyan olvassuk a feljegyzéseket, határtalan lehetőségek tárháza nyílik meg előttünk, életünk megtelik örömmel és újdonsággal. Élvezzük ki ezt az utazást. Ha egyszer elkezdjük használni az Akasa-keresőmotort, életünk mindörökre megváltozik!

I. rész

Mik azok
az Akasa-krónikák?

„Létezik egy anyag, minden ebből készül világunkban.
Eredeti állapotában átjárja, áthatja és kitölti
az űr csillagközi tereit.”

W. D. WATTLES

1. fejezet

Ismerkedjünk a krónikákkal

Hát nem volna csodálatos, ha lenne egy könyvtárunk, benne minden információval, amire csak szükségünk van önmagunkról, a világról, arról, mi történik tíz nap múlva és mi történt kétszáz éve? Nos, ez a könyvtár létezik, és bármikor hozzáférhetünk. E könyvtár őrzi az Akasa-krónikák kimeríthetetlen információtengerét, ösztönző erejét és segítő energiáját. Feljegyzések, amelyek gyökeresen átformálhatják életünket.

Az utóbbi évtizedekben rettentően megnőtt az Akasa-krónikák iránti érdeklődés. Kivált azok keresik, akik kiugró teljesítményre törekszenek, gyógyulni kívánnak, vagy személyes fejlődésükhöz igénylik a támogatást. A krónikákat azok is kedvelik, akiknek jól jönne egy kis ösztönzés. Lehet ez egy költő vagy művész ihlete, orvosi és tudományos találmány ötlete. Az Akasa-krónikák bárkinek erőt és energiát nyújtanak, vagy értékes információval szolgálnak annak, aki kapcsolatba kíván lépni ezzel a dinamikus erővel.

Mi áll a feljegyzésekben?

Az Akasa szanszkrit szó, jelentése „ég, éter”. A vibráló tudatnak ez a véget nem érő kitágulása közös, egyben személyes igazságunk. A gondolat, érzelmek és információ megannyi energiatelt vibrációja – beleértve saját végtelen történetünk krónikáját – ott van a feljegyzésekben. Előző életeink tapasztalatai és kapcsolatai, minden, ami jelenlegi énünket eredményezte, bennük foglaltatik. Emellett felfedhetik lehetséges jövőnket, a megvalósulásra váró vibráló lehetőségeket vagy változtatásokat. Mindez mostani energiaszintünktől és céljaink mibenlététől függ.

Valójában az Akasa-krónikák mindent megőriz, amiről életünkben tudnunk szükséges. Energiatelt vibrációtól lüktet, az információ kimeríthetetlen tárháza a világról és valamennyi létezőjéről. Egyéni szinten őrzi örökre szóló történetünket; múltat, jelent és jövendőt. Spirituális fejlődésünk fontos mozzanata lehet a felismerés, hogy az előző életek kihatnak a jelenlegire és a változtatás esélyére.

Fókuszáljunk a jelen tapasztalataira, legyen ez ugródeszka annak tisztázására, mit is akarunk kikeresni a krónikákból. Talán gyógyulásunk útját-módját szeretnénk megtalálni, vagy ösztönzésre van szükségünk egy új találmány kidolgozásához, művészi életpálya egyengetéséhez. Meglehet, arra várunk magyarázatot, miért ütközik állandó akadályba célkitűzéseink valóra váltása. Például amennyiben valamely egészségügyi, kapcsolati vagy anyagi probléma megoldásán fáradozunk, érdemes előző életeinkben is szétnézni. Az Akasa-feljegyzések feltárják az ok-okozati összefüggéseket. Ezek ismeretében végrehajthatjuk ama változtatásokat, amelyek régóta váratnak magukra. A személyes gyógyulás – mindegy, milyen betegségből – az egyik legdinamikusabb hajtóerő.

De az Akasa-feljegyzések túllépnek a személyes tapasztaláson. Magukba foglalják minden emberi-lelki tapasztalat teljességét, többek közt a fizikai világ igazságait és az eddig még rejtett tudást. Megannyi létezésünket megértető tudásanyag – biológia, természettudomány és kvantumfizika, az összes természeti törvény, melyeket a kérdéses időpontra felfedeztek, avagy nem fedeztek fel – együtt vibrál az Akasa-mezőben, csakúgy, mint spirituális életünk minden bölcsessége.

A feljegyzésekbe foglalt információ egyszerre változatlan és folyamatosan fejlődő. A spiritualitás igazságai állandók. Szinte minden más viszont folyton változik és átalakul. Valójában minden a világon, és benne minden élő, a vibráló lehetőség állapotában leledzik, az utóbbi változása esetén pedig az Akasa-feljegyzés is más lesz.

Az Akasa voltaképpen úgy definiálható,
mint egy vibráló információs mező az energiáról
és az anyagi világról, a saját örökkévaló lelkünkről, valamint a lélek tudatosságáról az idő vándoraként. A feljegyzések átfogják a teljes örökkévalóságot,
s hiánytalanul őrzik az univerzum információs anyagát az ősi társadalmak bölcsességétől az anyagi világban lezajló felfedezésekig, amelyeket a jövő tartogat
a maga kvantumbizonytalanságában.

Az Akasa-krónikák története

Számos kultúra, vallás és bölcselet, amely fel- és elvirágzott az idők folyamán, beszél az élet valamilyen rögzítéséről, de ezeket nem mindig nevezték Akasa-krónikáknak. Nem egy ősi kultúra – asszírok, föníciaiak, babilóniaiak – tud hasonló misztikus, ám átfogó számontartásról. Az Újszövetség többször is megemlíti az „Élet könyvét” a maga korlátlan információs anyagával, amely majd az „utolsó napok” idején nyílik meg. Ez tartja nyilván azoknak a nevét, akik a mennybe jutnak.

Metatron a héber hagyomány legrégibb angyalai közé tartozik. Ő volt az írnok, avagy krónikás angyal, aki mindenki minden tettét följegyezte. A Babiloni Talmud elbeszéli, hogyan tanította az iskolás gyermekeket, a későbbi misztikus írások pedig azt, hogyan kalauzolta végig a mennyországba érkezőket, elmagyarázva a hely csodáit.

Az antik világ most közölt és egyéb utalásait leszámítva az Akasa-krónikákat csak az 1800-as évek közepétől, végétől nevezik ezen a néven. Legelőször H. P. Blavatsky (1831–91), a Teozófiai Társaság alapítója említi:

Az Akasa a világelvek egyike, amely anyagi vonatkozásban
képlékeny és kreatív, szellemi szinten viszont megváltoztathatatlan törvényeknek engedelmeskedik. Kvintesszenciája, leglényege az anyag és energia, a lélek és spiritualitás minden lehetséges megnyilvánulási formája. Őrzi magában a teremtés csíráit, melyek az Isteni Tudat ösztönzésére hajtanak ki.

Az 1861-ben Ausztriában született Rudolph Steiner az Akasa-krónikák másik híres propagálója, aki a feljegyzések hatásáról és célkitűzéséről értekezett. Hitt abban, hogy túlléphetünk az érzékszervek állította korlátokon, hogy megismerjük a szemnek láthatatlan, mélyebb valóságot és igazságokat. Így írt erről:

Az ember kiszélesíti a megismerés hatókörét, amennyiben a múlt szemléletében nem korlátozza magát külsődleges tényekre. Ekkor meglátja az eseményekben, ami nem hozzáférhető az érzékek számára. Szó mi szó, nem közönséges történetírás ez… a neve: Akasa-krónikák.

Hasonlóképpen Alfred Percy Sinnett, az 1884-ben megjelent Esoteric Buddhism szerzője arról beszélt, hogy a feljegyzések kitörölhetetlenül megőrződnek az Akasában (vagy éterben, lásd 26. oldal). Intuitíve mindannyian tudjuk olvasni ezt az éterben tárolt információtömeget. A kortársak közül Alice Bailey, Charles Leadbeater, Max Heindel és Edgar Cayce említette még gyakran az Akasa-krónikákat.

Edgar Cayce és az Akasa-krónikák

Edgar Cayce misztikus sokat írt a feljegyzésekről. 1877-ben született, gyermekkora és fiatalsága jószerével átlagosan telt. A századforduló táján azonban ráeszmélt fejlett intuíciójára. Egy, az orvosi megérzésekre alapozó folyamat során Edgar ellazulva, valamiféle megváltozott tudatállapotban diktált válaszokat a betegek kérdéseire: kúrákat vagy legalábbis megkönnyebbülést hozó gyógymódokat ajánlott.

Több ezer ilyen ülést tartott, amelyeket „olvasásnak” nevezett. Mindent aprólékosan leíratott és megszámoztatott a titkárnőjével. A tematika széles spektrumot fogott át a betegek egyéni egészségügyi panaszaitól az emelkedett spirituális témákig, a múltra és jövőre, valamint a más dimenziókra és létsíkokra irányuló kérdésekig.

Amikor megkérdezték, honnan vette a feleletei alapjául szolgáló információt, azt válaszolta, hogy vagy az egyéni tudattalanból, vagy az Akasa-krónikákból merített. Egyik olvasása alkalmával így beszélt az élmény kiterjedtségéről, egyszersmind egyediségéről:

Maga az entitás lát és tanul… a feljegyzések rá vannak róva sziklakőre, dombra, fára, mondhatni, magára a természet évgyűrűire. Hasonlóképpen hagyja ott lenyomatát a gondolat az idő és tér vékony burkán, csakúgy, mint a test és lélek munkálkodásában.

Edgar Cayce: Reading, 487. oldal

A szövegrész három fontos állítást szögez le:

1. A feljegyzések mindenütt ott vannak körülöttünk.

2. Láthatjuk őket, ők pedig taníthatnak minket.

3. Önnön elménk, testünk és lelkünk is hozzátesz aktivitásával a feljegyzésekhez.

Noha sokan úgy tartják, hogy a krónikák nem nyilvánulnak meg az anyagi valóságban, Edgar Cayce hitt abban, hogy nem csupán egy természetben mindenütt jelen lévő vibráló információs mezőt alkotnak, de igenis vannak fizikai megnyilvánulásaik. Úgy vélte, amikor már készen állunk megértésükre, három helyen válnak kézzelfoghatóvá: a Yucatán-félszigeten, Bimini partjainál, valamint Egyiptomban, a Szphinx alatt összegyűlt homokban. Cayce csupán adományokat fogadott el olvasásaiért – néha semmit sem kapott, mert úgy érezte, tartozik ezzel a társadalomnak és a hozzá forduló betegeknek. Egyszer, amikor az egyik hozzá folyamodót gyógyította, önmagának szóló üzenetet kapott. Túl sokat dolgozik, szólt az intés, és ha nem csökkenti az olvasások napi számát, az egészsége látja kárát.

Mégsem hagyott alább a beérkező levelek áradata. A világ minden táján sokaknak volt végső reménysége és persze gyógyítója. Nem lassított, hajtotta az együttérzés. Az intés ezért valóra vált. Súlyos beteg lett, és egy évre rá meghalt.

Élettörténete az Akasa-krónikák számos értékes tulajdonsága mellett arra példa, hogy sikerrel kutakodhatunk a lehetséges jövőben, és lehetőségünk van a megváltoztatására. Sok olyan esetet láttam, amikor a jövő esélyeiről érdeklődött valaki, aki módosítani kívánta a feljegyzések szövegét.

Álláshoz jutni

Egy nő, aki lehetséges jövőjét kutatta az Akasa-feljegyzésekben, katasztrofális állásinterjún látta önmagát. Ezért másként készült fel erre az alkalomra, még a ruhája is más volt. Jobb helyzetet vizualizált kedvező kimenetellel, és ezt a képet elhelyezte a jövőjére vonatkozó Akasa-feljegyzésben. Az interjú olajozottan zajlott, és megkapta az állást.

Egy mai nézet

Az éteri birodalom tibeti elképzelésétől a jelen bölcseletilélektanig – sőt, modern tudományos elgondolásig – szilárd logikai alapja van egy mindent átfogó információs mező feltételezésének. Két mai kifejezés a jelenség egyetemes jellegét hangsúlyozza, úgymint Univerzális Elme és Kozmikus Tudat. Valamennyi ember, mi több, szellemlény közös tudatára utalnak, mivel egyénileg és kollektívan viszonyulnak saját létezésükhöz. A helyzet az, hogy közös tudaton osztozunk kapcsolatrendszereink, energiáink, a történelem és a környezet közvetítésével. Az Akasa-krónikák mindezt együtt képviselik, és egyéni, valamint kollektív hozzájárulásunkkal pillanatról pillanatra bővülnek.

A The Turning Point című könyvében az osztrák születésű fizikus, Fritjof Capra kollektív tudattalannak{1} nevezi a közös tudatot, ami ott rejlik mindennek a mélyén. Mindez a feljegyzések beágyazottságára is utal; időtlenek, egyetemesek és hozzáférhetőek. A tény, hogy kivétel nélkül részei vagyunk az Akasa-krónikáknak – miként bennünk lakoznak –, teszi lehetővé, hogy megnyissuk elménket és szívünket az ott tárolt energia és információ előtt.

Az Alaya-tudat

Jóval a krónikák népszerűvé válása előtt már létezett egy buddhista tanítás a Raktározó, avagy Alaya-tudatról. Nekem ez a kedvenc megjelölésem erre az időtlen fogalomra, mivel az Akasa két tulajdonságát is megnevezi, amennyiben egyszerre raktározó és tudati minőség is. A fogalmat körülíró kifejezés első szava, az alaya, aminek jelentése „végtelen, határtalan”. Szótőként a Himalája szóban is megtalálható, ami szanszkritul „végtelen havat” jelent.

Az Alaya-tudat tehát kimeríthetetlen információt és egyetemes tudatot jelent. A „tudat” szó élő, vibráló jelleget ad a fogalomnak, ami szorosan hozzátartozik az Akasa-krónikák igazságának megértéséhez.

Hanem egész pontosan mit is jelent a tudat?

A tudósok gyakran élő, lüktető információs mezőként írják le a tudatot, nem pedig mozdulatlan gépezetként. Ez a mező már létezik, mégis a változtatás lehetősége hatja át. Azzal, hogy kutakodunk benne, át is alakítjuk. Energiája, információértéke és befolyása egyre nő – nemcsak számunkra, de mindenki más számára is.

Az Alaya-tudat mindent átfog az univerzumban, mivel mindenen belül is van a világegyetemben. Egyaránt benne foglaltatik minden élő finom energiarezgéseiben, ahogyan az Isteni Tudatban is. Valamennyiünknek van egy örökkévaló identitása, egy örök életű, spirituális énje. Ez az idők végezetéig fennálló tudat szüntelenül növekszik és fejlődik, ahogy mind több tapasztalatra tesz szert. Ahogy múlik az idő, eltérő információt gyűjt össze, és más érzelmeket él át, mint előző életeiben vagy jelenlegi élményanyagában és kapcsolati tapasztalataiban. És ennek minden morzsája bekerül az Akasába.

Az Akasa-krónikákkal dolgozva
felmérhetjük kapcsolataink mélységét, például azt, hogy mennyire távoliak vagy bensőségesek.

Tudatunk mindig kölcsönös kapcsolatra törekszik környezetével, és együtt rezeg akivel és amivel lehet. A kvantumfizika kimutatta, hogy ez a hatás egészen távolról érkezhet. Az információ, kommunikáció, még az előérzet is összeköt minket szeretteinkkel, de az ismeretlenekkel is.

Mint látni fogjuk, ezek a kapcsolódások nagyszerű felfedezésekhez és művekhez vezethetnek, de mi magunk is felhasználhatjuk az Akasa-feljegyzésekbe foglalt információt, hogy előmozdítsa személyes céljainkat és pénzügyeinket. Számos embernél láttam ezt, a magánéletben és a szakmában egyaránt.

Paul híres álmai és a krónikákból nyert ösztönzés

Paul McCartney arra ébredt egy napon, hogy egy dalról álmodott. A dallam annyira ismerős volt, hogy azt gondolta, valaki más szerezte, és ő csak emlékszik rá. Hosszas vizsgálódással rájött, hogy a dalt ő maga komponálta. Ez volt a „Yesterday”, amely a könnyűzene egyik legnépszerűbb számává vált.

Egyszer, mikor Paul nagy bajban volt, azt álmodta, az édesanyja, Mary látogatta meg, hogy tanácsot adjon neki. Ebből az álomból született a „Let It Be”, a dal, amely embermilliókat inspirált, többek közt engem is.

A jelenség roppant látványos lehet, de nem szokatlan. Egyik ismerősöm az Akasa ösztönzésére fejlesztett ki egy olyan számítógépes alkalmazást, ami több millió dollárt hozott a cégének. Egy nő, aki betekintett a rá vonatkozó feljegyzésekbe, vevőt talált a házára.

A legnagyszerűbb mégis mind közül az összeolvadás az Isteni Tudattal. Az energiamezőben, avagy éteri birodalomban őrzött információ felfedi szoros kötődésünket egy magasabb rendű tudathoz. Akár személyes istenünk van, akár a Világlélekben hiszünk, mindenképpen szerető, teremtő, gyógyító erőről van szó. Az ősember első gondolatától a jelen univerzum összes sejtjéig az élet szüntelenül változó kapcsolódásokban fejezi ki önmagát. Az élet egésze visszatükrözi és tovább árasztja az isteni energiát és rezgéseket. Az a szép ebben, hogy korlátlan lehetőséget teremt a változtatásra. Ha rátalálunk igazi önmagunkra, s erre irányítjuk tudatunkat, megváltoznak tapasztalataink az univerzumban, s talán maga a mindenség is más lesz.

Az Akasa-krónikák másik fontos felhasználási területe a múltbéli hatások vizsgálata, hogy ezeket megismerve megváltoztathassuk a jelen energiáit és a jövő eseményeit. Az információnak ez a hatalmas tárháza életünk minden mozzanatában a segítségünkre lehet. Amikor ránk köszönnek az Akasában ránk váró felismerések, azt találjuk, hogy van erőnk és módunk meggyógyítani fizikai panaszainkat, megoldani a kapcsolati gondokat, akár még az anyagi nehézségeken is enyhíthetünk. Mindössze annyit kell tennünk, hogy kapcsolatba lépünk ezzel a csodálatos erőforrással, és felkészülünk a fogadására!

Felkészülés a befogadásra

Több mindent meg kell tennünk, hogy készen álljunk az Akasa-információ fogadására. Mint látni fogjuk, e folyamatnak nem muszáj túl nehézkesnek vagy tekervényesnek lennie. Sokan hiszik pedig, hogy ez merev, többlépcsős eljárás, s a krónikákhoz való hozzáféréshez ősi vagy idegen nyelvű idéző varázsszövegeket kell mormolnunk. Sokkal könnyebb ennél. Ezt-azt mi is megtehetünk a hétköznapokban a felkészültségünkért.

Az alábbiakban néhány tevékenységi formát ismertetek, amelyek révén megnő a fogékonyságunk, és az Akasa-krónikákhoz is közelebb kerülhetünk.

• Nyissuk meg elménket az Akasa-krónikák igazsága, útmutatása és segítsége előtt. Ebben a soha le nem záruló információsűrítményben nagy a segíteni akarás. Aknázzuk ki ezt személyes és szakmai célokra, valamint szerelmi életünkben. Az Akasa-energia egyúttal pompás ihletforrás is. Olyan kreativitás és felismerések támadnak a nyomában, hogy nem győzünk csodálkozni. Engedjük meg tehát magunknak, és higgyünk ebben a nagy hatású segédeszközben. Használjuk e célból a könyv gyakorlatait, és nyissuk meg elménket a lehetőségek végtelenje előtt.

• Meditáljunk minél gyakrabban. Ha csak keveset meditálunk, de mindennap, már ez is elég ahhoz, hogy nyitottabbá, fogékonyabbá váljunk. Akadnak olyanok, akiknek nehezükre esik a meditáció, vagy kevés az idejük. Amennyiben közéjük tartozunk, kezdjük napi néhány perccel. Lélegezzünk mélyeket pár percig, majd kapcsoljuk ki az elménket, és lazuljunk el. Amíg ez az ellazult lelkiállapot fennáll, mindegy, melyik meditációs módszerhez folyamodunk. (Javasolt meditációs technika alább.)

• Végezzünk mély légzéseket óránként, kétóránként. A mély légvételek fizikai-szellemi ellazuláshoz vezetnek, ami jó alap minden Akasa-beli kutakodás számára. Emellett harmonikusabb lelkiállapotot eredményeznek, és kitisztítják gondolatainkat. Néhány mély belégzés után tiszta lesz a fejünk, energiáink egyensúlyba kerülnek, és áldás száll szándékainkra.

• Bizonyítsuk be, hogy nyitottak, rátermettek és méltók vagyunk a kérdéses információra. Fontos, hogy vizsgálódásainkat ne csak jogosnak véljük, de pofonegyszerűnek is tűnjenek. Az Akasa-információ nem korlátozódik kevés „különleges” embertársunkra. Mi is különlegesek vagyunk. Bennünk is ott ragyog Isten fénye, és méltán alkalmazzuk, élvezzük ezt az értékes segédeszközt.

• Lépjünk ki a fejünkből, és éljünk a szívünkben. A fejünkben töltött idő és a tépelődésre, aggódásra fordított energia jelentősen megnehezíti a szükséges útmutatás befogadását. Amennyire lehetséges, ne elemezgessünk, ítélkezzünk, inkább lazuljunk el szívünk békéjében. Az alább közölt meditációs gyakorlat megkönnyíti ezt. Végezzük gyakran, legalább néhány percig.

Csupán néhány példája ez annak, hogyan hozzuk egyensúlyba energiáinkat, és készüljünk fel a hihetetlen változásokra, amelyek várnak ránk, miután felülírjuk a feljegyzéseket.

Gyakorlat: Szívközpontú meditáció

Az alábbi gyakorlat segít elcsendesíteni elménket és megnyitni a szívközpontot – ami sokkal nyitottabbá tesz az éteri dimenzióban – az Akasa-mező vibráló tudatában lévő információkra és erőre.

Ha nem szoktunk hozzá a meditációhoz, csak lazítsuk el az izmainkat, és elménk hamarosan elcsöndesedik. Nem kell erőlködnünk, vagy valamiféle különleges tudatállapotra várnunk. Tanácsosabb ódzkodni minden elemzéstől. Egyszerűen csak lélegezzünk mélyeket, és maradjunk meg a pillanatban.

Kövessük lassú, szelíd mozdulatokkal az alábbi lépéseket. Bízzunk a sikerben, s hamarosan kellemes és könnyű lesz a meditációnk.

1. Vegyünk mély lélegzetet, és figyeljük meg, mi jár a fejünkben. Csupán vegyük tudomásul, és látni fogjuk, hová vezetnek gondolataink, és ez milyen érzéseket ébreszt bennünk.

2. Újabb mély levegővétel után képzeljük el, hogy gondolataink kilépnek a fejünkből, és elúsznak, akár a felhők. Csak kövessük útjukat a messzeségbe, míg végleg el nem tűnnek.